text: Esbjerg vil stoppe vold på bosteder
  24 juni 2016 kl. 15.55
  Et nyt projekt i Esbjerg skal forebygge vold og trusler mod medarbejderne på kommunens botilbud for psykisk syge.
  Ansatte på botilbud for psykisk syge personer bliver udsat for vold, når de går på arbejde. Og volden på bostederne er taget til over de seneste 10 år. Det viser tal fra Socialministeriet.
  I 2005 var der omkring 200 voldsepisoder på botilbud, der blev meldt til politiet. I 2013 var det tal over 400.
  Det vil de ændre på i Esbjerg. Her skal et nyt projekt forebygge vold og trusler mod personalet på tre botilbud i kommunen; på Særforanstaltningen, Trinbrættet og Birkevangen.
  Projektet hedder Styrket Indsats og er startet af Socialministeriet som et forskningsprojekt. Det er målrettet bosteder, hvor der bor borgere med psykiske lidelser. Helt konkret har medarbejderne på botilbuddene fået nogle nye redskaber i deres arbejde.
  Blandt andet har de fået et skema, som de kan kigge på, og som kan forudse om en beboer vil være voldelig eller truende indenfor de næste 24 timer. De ansatte skal simpelthen kigge på, hvor frustrerede og irriterede beboerne på botilbuddet er i øjeblikket.
  Projektet startede i oktober 2015 og varer til juni 2018.
  